CELEX: 32012D0034(01)
Language: da
Date: 2012-12-19 00:00:00
Title: 2013/35/EU: Den Europæiske Centralbanks afgørelse af 19. december 2012 om midlertidige ændringer af reglerne for belånbar sikkerhed denomineret i udenlandsk valuta (ECB/2012/34)

18.1.2013   
            
            
               DA
            
            
               Den Europæiske Unions Tidende
            
            
               L 14/22
            
         DEN EUROPÆISKE CENTRALBANKS AFGØRELSE
   af 19. december 2012
   om midlertidige ændringer af reglerne for belånbar sikkerhed denomineret i udenlandsk valuta
   (ECB/2012/34)
   (2013/35/EU)
   STYRELSESRÅDET FOR DEN EUROPÆISKE CENTRALBANK HAR —
   under henvisning til traktaten om Den Europæiske Unions funktionsmåde, særlig artikel 127, stk. 2, første led,
   under henvisning til statutten for Det Europæiske System af Centralbanker og Den Europæiske Centralbank, særlig artikel 12.1 og artikel 14.3 sammenholdt med artikel 3.1, første led, og artikel 18.2, og
   ud fra følgende betragtninger:
   
               (1)
            
            
               I henhold til artikel 18.1 i statutten for Det Europæiske System af Centralbanker og Den Europæiske Centralbank kan Den Europæiske Centralbank (ECB) og de nationale centralbanker i de medlemsstater, der har euroen som valuta (herefter »de nationale centralbanker«), udføre lånetransaktioner med kreditinstitutter og andre markedsdeltagere, hvor lån ydes imod passende sikkerhed. De generelle betingelser, hvorunder ECB og de nationale centralbanker er rede til at indgå i lånetransaktioner, herunder kriterierne for afgørelse af belånbarheden af sikkerhed med henblik på Eurosystemets lånetransaktioner, er fastlagt i bilag I til retningslinje ECB/2011/14 af 20. september 2011 om Eurosystemets pengepolitiske instrumenter og procedurer (1).
            
         
               (2)
            
            
               I henhold til afsnit 1.6 i bilag I til retningslinje ECB/2011/14 kan Styrelsesrådet til enhver tid ændre instrumenterne, betingelserne, kriterierne og procedurerne for gennemførelsen af Eurosystemets pengepolitiske operationer.
            
         
               (3)
            
            
               For at fremme tilførslen af likviditet til modparter i Eurosystemets pengepolitiske operationer besluttede Styrelsesrådet den 6. september 2012 midlertidigt at udstrække kriterierne for belånbarheden af aktiver, der skal anvendes som sikkerhed for Eurosystemets pengepolitiske operationer, ved at godkende omsættelige gældsinstrumenter denomineret i pund sterling, yen eller amerikanske dollar som belånbare aktiver til pengepolitiske operationer. Styrelsesrådets afgørelse blev gennemført den 10. oktober 2012 ved retningslinje ECB/2012/23 (2) som ændrede retningslinje ECB/2012/18 af 2. august 2012 om yderligere midlertidige foranstaltninger vedrørende Eurosystemets refinansieringstransaktioner og belånbar sikkerhed og om ændring af retningslinje ECB/2007/9 (3).
            
         
               (4)
            
            
               Styrelsesrådet vedtog den 26. november 2012 retningslinje ECB/2012/25 om ændring af retningslinje ECB/2011/14 om Eurosystemets pengepolitiske instrumenter og procedurer (4). En af årsagerne til ændringen var at opregne kuponstrukturerne for de omsættelige gældsinstrumenter, der er godkendte i henhold til Eurosystemets pengepolitiske rammer.
            
         
               (5)
            
            
               Visse omsættelige gældsinstrumenter denomineret i udenlandsk valuta, som i dag er belånbare i henhold til artikel 5a i retningslinje ECB/2012/18, har direkte variable kuponrenter (flat floating coupons), bundet til et indeks svarende til en pengemarkedsrente, der er knyttet til deres denomineringsvaluta. Disse instrumenter ophører med at være belånbare fra og med den 3. januar 2013, fra hvilken dato de seneste ændringer af retningslinje ECB/2011/14 finder anvendelse. Det er imidlertid Styrelsesrådets opfattelse, at omsættelige gældsinstrumenter denomineret i udenlandsk valuta bør bevare deres midlertidige belånbarhed som sikkerhed for Eurosystemets pengepolitiske operationer, uanset om deres kuponer er bundet til en ikke-euro rente eller til inflationsindeks uden for euroområdet. Styrelsesrådet har derfor truffet afgørelse om at suspendere den specifikke bestemmelse i retningslinje ECB/2011/14, som ville have forhindret den fortsatte belånbarhed af sådanne aktiver.
            
         
               (6)
            
            
               De yderligere foranstaltninger, der fremgår af denne afgørelse, bør anvendes midlertidigt, indtil Styrelsesrådet finder, at de ikke længere er nødvendige for at sikre, at den pengepolitiske transmissionsmekanisme fungerer hensigtsmæssigt, —
            
         VEDTAGET DENNE AFGØRELSE:
   Artikel 1
   Suspension af visse bestemmelser i bilag I til retningslinje ECB/2011/14
   1.   Eurosystemets mindstekrav til belånbarheden for kuponer, som specificeret i afsnit 6.2.1.1, første afsnit, litra b) i bilag I til retningslinje ECB/2011/14 suspenderes for omsættelige gældsinstrumenter denomineret i udenlandsk valuta i overensstemmelse med artikel 2.
   2.   I tilfælde af uoverensstemmelse mellem denne afgørelse og retningslinje ECB/2011/14, således som denne er gennemført på nationalt plan af de nationale centralbanker, har afgørelsen forrang.
   3.   I tilfælde af uoverensstemmelse mellem denne afgørelse og retningslinje ECB/2012/18, således som denne er gennemført på nationalt plan af de nationale centralbanker, har afgørelsen forrang.
   4.   De nationale centralbanker skal fortsat anvende alle bestemmelserne i retningslinje ECB/2011/14 og ECB/2012/18 som hidtil, medmindre andet følger af denne afgørelse.
   Artikel 2
   Fortsat godkendelse af visse aktiver denomineret i pund sterling, yen eller amerikanske dollar som belånbar sikkerhed
   1.   Belånbare omsættelige gældsinstrumenter i henhold til artikel 5a i retningslinje ECB/2012/18 med kuponer, som er bundet til kun én pengemarkedsrente i deres denomineringsvaluta eller til et inflationsindeks for det pågældende land, der ikke indeholder et diskret renteinterval, intervaltilskrivning, ratchet eller lignende komplekse strukturer, er belånbare med henblik på Eurosystemets pengepolitiske operationer.
   2.   ECB kan efter Styrelsesrådets godkendelse offentliggøre en liste over yderligere godkendte referencerenter i udenlandsk valuta udover de renter, der henvises til i stk. 1, på sit websted www.ecb.europa.eu
   Artikel 3
   Ikrafttrædelse
   Denne afgørelse træder i kraft den 3. januar 2013.
   
      Udfærdiget i Frankfurt am Main, den 19. december 2012.
      
         Mario DRAGHI
         
            Formand for ECB
         
      
   
   
      (1)  EUT L 331 af 14.12.2011, s. 1.
   
      (2)  EUT L 284 af 17.10.2012, s. 14.
   
      (3)  EUT L 218 af 15.8.2012, s. 20.
   
      (4)  EUT L 348 af 18.12.2012, s. 30.